ZAKON O IZVAJANJU MEDNARODNIH PROGRAMOV S PODROČJA VZGOJE IN IZOBRAŽEVANJA 
I. SPLOŠNE DOLOČBE
1. člen
(predmet ureditve)

(1) Ta zakon ureja pogoje za izvajanje vzgojno-izobraževalnih programov vrtcev in šol, ki se izvajajo v Republiki Sloveniji v tujem jeziku in nimajo pridobljene javne veljavnosti v skladu z Zakonom o organizaciji in financiranju vzgoje in izobraževanja (Uradni list RS, št.  izobraževanja – uradno prečiščeno besedilo, 36/08, 58/09, 64/09 popr., 65/09 popr., 20/11, 40/12 – ZUJF, 57/12 – ZPCP-2D, 47/15; v nadaljnjem besedilu: ZOFVI), in sicer: 

· programe mednarodnih vrtcev in mednarodnih šol, 

· program mednarodne organizacije Evropske šole (v nadaljnjem besedilu: program evropske šole) in 

· program mednarodne organizacije International Baccalaureate Office iz Ženeve,  (v nadaljnjem besedilu: program IB). 
(2) Za programe iz prejšnjega odstavka tega zakona ne veljajo predpisi s področja vzgoje in izobraževanja v Republiki Sloveniji, razen če ni z drugimi predpisi določeno drugače.

(3) Izvajanje programov iz prvega odstavka tega člena se ne financira iz javnih sredstev, razen če ni s tem zakonom določeno drugače.  

2. člen

(program mednarodnega vrtca in mednarodne šole)
(1) Program predšolskega, osnovnošolskega ali srednješolskega izobraževanja v tujem 
jeziku izvajajo mednarodni vrtci in mednarodne šole, ki jih lahko ustanovijo fizične ali pravne osebe zasebnega prava.
(2) Program mednarodnega vrtca ali mednarodne šole mora biti priznan kot javnoveljavni 
izobraževalni program v državi izvora oziroma akreditiran kot tak in ne sme biti v nasprotju s 1., 2., 4., 5., 7., 8., 9., in 13. alinejo 2. člena ZOFVI.

3. člen
(program evropske šole)
(1) Program evropske šole, ki je sprejet v skladu z Zakonom o ratifikaciji Konvencije o statutu Evropskih šol (Uradni list RS – Mednarodne pogodbe, št. 14/04), lahko izvajajo javni vzgojno-izobraževalni zavodi ali pravne oziroma fizične osebe zasebnega prava. 

(2) Program iz prejšnjega odstavka tega člena se lahko izvaja ob predhodnem soglasju ministra, pristojnega za izobraževanje. 
4. člen

(program IB)
Program IB se izvaja kot program mednarodnega vrtca, program mednarodne šole in program mednarodne mature.
5. člen

(listina o izobraževanju)

(1) Listina o izobraževanju, ki jo izda mednarodna šola, je tuja listina.
(2) Izobraževanje, opravljeno na mednarodni šoli, ki se dokazuje z listino iz prejšnjega odstavka, se obravnava v skladu z zakonom, ki v Republiki Sloveniji ureja vrednotenje in priznavanje izobraževanja.

(3) Ne glede na prejšnji odstavek se šoloobvezni otroci, ki imajo tujo listino o izobraževanju, vključujejo v osnovno šolo v skladu z zakonom, ki ureja osnovnošolsko izobraževanje.
(4) Ne glede na drugi odstavek tega člena je listina o zaključku izobraževanju, izdana po  programu IB in po programu evropske šole, enakovredna javni listini o zaključku izobraževanja, izdani po javno veljavnih izobraževalnih programih v skladu z zakonom, ki ureja osnovnošolsko oziroma srednješolsko izobraževanje. Pogoje in merila vključevanja v izobraževalni sistem v Republiki Sloveniji podrobneje določi minister, pristojen za izobraževanje.

II. PROGRAMI MEDNARODNIH VRTCEV IN MEDNARODNIH ŠOL
6. člen
(slovenščina)

Program mednarodne osnovne šole na ravni ISCED 1 in 2 obvezno vključuje najmanj 70 ur slovenščine na posamezno šolsko leto za slovenske državljane in najmanj 35 ur slovenščine na posamezno šolsko leto v okviru programa Slovenščina kot drugi in tuji jezik na osnovni ravni za učence, ki niso slovenski državljani. 
7. člen
(mnenje Zavoda Republike Slovenije za šolstvo)

Zavod Republike Slovenije za šolstvo na predlog mednarodnega vrtca ali šole iz 2. člena tega zakona pred začetkom izvajanja programa z mnenjem ugotovi, ali cilji izobraževalnih programov mednarodnih vrtcev in mednarodnih šol ne nasprotujejo ciljem vzgoje in izobraževanja, ki so navedeni v  drugem odstavku 2. člena tega zakona.
8. člen

(obvestilo staršev šoloobveznih otrok)
(1) Starši, skrbniki in druge osebe, pri katerih je otrok v oskrbi in se bo izobraževal v mednarodni šoli, morajo najkasneje do začetka tekočega šolskega leta osnovni šoli v šolskem okolišu, v katerem otrok stalno ali začasno prebiva, predložiti potrdilo o vpisu otroka v mednarodno šolo.
(2) Potrdilo o vpisu otroka iz prejšnjega odstavka mora vsebovati najmanj ime in priimek otroka, datum rojstva, EMŠO, kraj rojstva ter ime in naslov mednarodne šole oziroma kraj, kjer bo izobraževanje potekalo.
9. člen
(register mednarodnih vrtcev in mednarodnih šol)

(1) Mednarodni vrtci in mednarodne šole lahko začnejo izvajati programe po vpisu v register mednarodnih vrtcev in mednarodnih šol (v nadaljnjem besedilu: register), ki ga vodi ministrstvo, pristojno za izobraževanje.

(2) Predlog za vpis v register vloži oseba, ki je pooblaščena za zastopanje mednarodnega vrtca oziroma mednarodne šole. 

(3) Register vsebuje naslednje podatke:
· podatke o ustanovitelju mednarodnega vrtca oziroma mednarodne šole, ime in priimek, rojstne podatke in prebivališče, če  je ustanovitelj fizična oseba oziroma ime, firma in sedež, če je ustanovitelj pravna oseba,

· podatke o imenu in naslovu mednarodnega vrtca oziroma mednarodne šole v Republiki Sloveniji, 
· uradno ime programa mednarodnega vrtca oziroma šole, država izvora, v kateri je program priznan oziroma akreditiran kot javno veljaven izobraževalni program v državi izvora,
· podatek, da je program mednarodne šole priznan kot javnoveljavni izobraževalni program v državi izvora oziroma akreditiran kot tak,
· jezik, v katerem se bo izvajal program, 
· izjava pooblaščene osebe za zastopanje mednarodne šole, da program osnovne šole izpolnjuje pogoj iz 6. člena tega zakona, 
· datum vpisa in izbrisa iz registra mednarodnega vrtca oziroma šole,

· podatek o ugotovitvi javnega zavoda iz 28. člena ZOFVI, da program mednarodnega vrtca oz. mednarodne šole ni v nasprotju s cilji vzgoje in izobraževanja iz drugega odstavka 2. člena tega zakona.
(4) O vpisu v register izda ministrstvo mednarodnemu vrtcu oziroma mednarodni šoli odločbo. 

(5) Natančnejši postopek vpisa in izbrisa iz registra določi minister, pristojen za izobraževanje. 
10. člen
(izbris iz registra mednarodnih vrtcev in mednarodnih šol)

(1) Mednarodni vrtec oziroma mednarodna šola se izbriše iz registra:

-če preneha izvajati dejavnost na območju Republike Slovenije, za katero je bil vpisan v register ali 

-če niso izpolnjeni pogoji iz drugega odstavka 2. člena tega zakona.
(2) O izbrisu iz registra ministrstvo, pristojno za izobraževanje, mednarodnemu vrtcu oziroma mednarodni šoli izda odločbo. 
11. člen

(nadzor)

(1) Nadzor nad izpolnjevanjem pogoja iz drugega odstavka 2. člena tega zakona, ki se nanaša na cilje vzgoje in izobraževanja iz 2. člena ZOFVI,  izvaja inšpektor, pristojen za šolstvo. 

(2) Če inšpektor, pristojen za šolstvo, pri izvajanju nadzora ugotovi, da je program v nasprotju s cilji vzgoje in izobraževanja iz drugega odstavka 2. člena tega zakona, predlaga izbris tega vrtca oziroma šole iz registra.

III. PROGRAM EVROPSKE ŠOLE
12. člen
(sofinanciranje programa evropske šole)
(1) Javna šola, ki je pridobila akreditacijo za izvajanje programa evropske šole, mora pred začetkom izvajanja pridobiti soglasje ministra, pristojnega za izobraževanje, v katerem se opredelijo merila za vpis učencev oziroma dijakov v program evropske šole ter višino javnih sredstev za sofinanciranje programa.
(2) Višina sredstev se določi na osnovi metodologije, ki jo določi minister, pristojen za izobraževanje.
IV. PROGRAM IB
13. člen
(sofinanciranje programa IB)

(1) Program mednarodne šole in program mednarodne mature iz 4. člena tega zakona, ki se financira iz državnega proračuna, lahko izvajajo samo javne šole, ki jih, ob upoštevanju prostorskih in kadrovskih možnostih javne šole, s sklepom določi minister, pristojen za izobraževanje.
(2) Program mednarodne šole na področju osnovnega šolstva se sofinancira v višini povprečnega zneska na učenca, ki se zagotavlja iz državnega proračuna javni šoli za izvedbo obveznega programa osnovne šole.

(3) Program mednarodne šole na področju srednjega šolstva se sofinancira iz državnega proračuna v višini vrednosti programa Gimnazije na dijaka, določene v skladu z metodologijo, ki ureja financiranje izobraževalnih programov srednjega šolstva. Program mednarodne mature se financira iz državnega proračuna v skladu z metodologijo, ki ureja financiranje izobraževalnih programov srednjega šolstva.
(4) Javna šola, ki izvaja program IB, določi merila za vpis učencev oziroma dijakov, s soglasjem ministra.
PREHODNE IN KONČNE DOLOČBE
14. člen

(rok za pridobitev mnenja iz 7. člena tega zakona za mednarodne vrtce in mednarodne šole, ki že delujejo na območju Republike Slovenije)

Mednarodni vrtci in mednarodne šole, ki delujejo na območju Republike Slovenije na dan uveljavitve tega zakona, vložijo podatek iz 8. alineje tretjega odstavka 9. člena tega zakona najpozneje do 1. septembra 2017.
15. člen
(rok za določitev metodologije za sofinanciranje programa evropske šole in meril za vpis učencev oziroma dijakov v program evropske šole)
Minister, pristojen za izobraževanje, določi metodologijo za sofinanciranje programa evropske šole in merila za vpis učencev oziroma dijakov v program evropske šole najpozneje v roku treh mesecev pred začetkom izvajanja programa.
16. člen
(rok za izdajo podzakonskega predpisa o registru mednarodnih vrtcev in mednarodnih šol)

Podzakonski predpis iz petega odstavka 9. člena tega zakona sprejme minister, pristojen za izobraževanje, najkasneje v roku 60 dni po uveljavitvi tega zakona. 
17. člen
(rok za določitev meril za vpis učencev oziroma dijakov v program IB)
Merila za vpis učencev oziroma dijakov v program IB določijo šole ob soglasju ministra najpozneje v roku 60 dni po uveljavitvi tega zakona.
18. člen

(vpis v register mednarodnih vrtcev in mednarodnih šol)
Mednarodni vrtci in mednarodne šole, ki delujejo na območju Republike Slovenije na dan uveljavitve tega zakona, vložijo predlog za vpis v register mednarodnih vrtcev in mednarodnih šol najkasneje v roku 30 dni po uveljavitvi podzakonskega predpisa iz 9. člena tega zakona. 
19. člen

(veljavnost zakona)
Ta zakon začne veljati petnajsti dan po objavi v Uradnem listu Republike Slovenije, uporabljati pa se začne s 1. septembrom 2016.
OBRAZLOŽITEV
K 1. členu

Predlagana določba 1. člena definira predmet ureditve tega zakona in se nanaša na določitev pogojev za programe s področja vzgoje in izobraževanja, ki se izvajajo na ozemlju Republike Slovenije v tujem jeziku. Ker ne obstaja zakonska podlaga za izvajanje programov mednarodnih vrtcev in mednarodnih šol, programa mednarodne organizacije Evropske šole (v nadaljevanju: program evropske šole) in programa mednarodne organizacije International Baccalaureate (v nadaljevanju: program IB), se v posebnem zakonu določijo vsa relevantna področja, ki so pomembna za izvajanje tovrstnih programov. Nadalje je v 1. členu navedeno pomembno dejstvo, in sicer da za vzgojno-izobraževalne mednarodne programe ne veljajo predpisi s področja vzgoje in izobraževanja, saj niso del slovenskega vzgojno-izobraževalnega sistema. Izjema se nanaša na program IB, za katerega veljajo določbe (4. in 8. člen) Zakona o gimnazijah (Uradni list RS, št. 1/07) in Pravilnika o izvajanju programa mednarodne mature (Uradni list RS, št. 67/04 in 44/08). Programi mednarodnih vrtcev in mednarodnih šol, program evropske šole in program IB se ne financirajo iz javnih sredstev, razen v primeru, če se program evropske šole in program IB izvaja v okviru javnih vzgojno-izobraževalnih zavodov.
K 2. členu

.

V 2. členu so navedeni pogoji za izvajanje programa mednarodnega vrtca in mednarodne šole. Zakon se omejuje samo na programe predšolskega, osnovnošolskega in srednješolskega izobraževanja. Mednarodni vrtec oziroma mednarodna šola je po tem zakonu tisti vrtec ali šola, ki ga/jo ustanovi tuja fizična ali pravna oseba zasebnega prava z namenom, da izvaja program v tujem jeziku. Programi teh vrtcev in šol morajo biti priznani kot javnoveljavni programi v državi izvora oziroma akreditirani kot taki. Poleg navedenega zakon za te programe določa še pogoj, da ne smejo biti v nasprotju z določenimi cilji vzgoje in izobraževanja, ki so navedeni v 2. členu ZOFVI in se nanašajo na: 

-         zagotavljanje optimalnega razvoja posameznika ne glede na spol, socialno in kulturno poreklo, veroizpoved, rasno, etnično in narodno pripadnost ter telesno in duševno konstitucijo oziroma invalidnost,

-        vzgajanje za medsebojno strpnost, razvijanje zavesti o enakopravnosti spolov, spoštovanje drugačnosti in sodelovanje z drugimi, spoštovanje otrokovih in človekovih pravic in temeljnih svoboščin, razvijanje enakih možnosti obeh spolov ter s tem razvijanje sposobnosti za življenje v demokratični družbi,

-        zagotavljanje kakovostne izobrazbe,

-        spodbujanje zavesti o integriteti posameznika,

-        omogočanje vključevanja v procese evropskega povezovanja,

-        uveljavljanje možnosti izbire na vseh ravneh vzgoje in izobraževanja,

-        omogočanje vzgoje in izobraževanja, ki ustreza stopnji razvoja in življenjski dobi posameznika,

-        vzgajanje in izobraževanje za trajnostni razvoj in za dejavno vključevanje v demokratično  družbo, kar vključuje tudi globlje poznavanje in odgovoren odnos do sebe, svojega zdravja, do drugih ljudi, do svoje in drugih kultur, do naravnega in družbenega okolja, do prihodnjih generacij.

K 3. členu

V okviru sistema Evropskih šol po reformi obstaja možnost, da se v državi članici ustanovi  t. i. akreditirana šola oz. šola tipa II (v nadaljevanju: evropska šola), če v državi članici deluje evropska institucija. Gre za šolo na teritoriju države gostiteljice, ki nudi izobraževanje v skladu s programom Evropskih šol. Osnova za delovanje je Sporazum o akreditaciji, ki ga podpišeta pravni predstavnik akreditirane šole in Generalni sekretar, ki predstavlja Svet guvernerjev Evropskih šol. Ustanovitev evropske šole predlaga država gostiteljica, na podlagi sprejetih pravil jo najprej obravnavajo organi Evropskih šol, potrdi pa jo Svet guvernerjev. Postopek je podrobno opisan v dokumentu Accredited European Schools (št. 2013-01-D-64-en-4), ki vključuje Pravilnik o akreditiranih Evropskih šolah. Dokument je Svet guvernerjev Evropskih šol sprejel aprila 2013.
V skladu s tem členom se program evropske šole lahko izvaja znotraj sistema javnega šolstva Republike Slovenije v skladu z drugim odstavkom 13. člena Sporazuma o sedežu med Vlado RS in Agencijo za sodelovanje energetskih regulatorjev (ACER). Program evropske šole lahko izvajajo tudi domače ali tuje fizične ali pravne osebe ob predhodnem soglasju ministra, pristojnega za izobraževanje.
K 4. členu

Program IB predstavlja posebnost v slovenskem vzgojno-izobraževalnem sistemu, saj se ta program že izvaja na oddelkih javnih šol, ki v skladu s sklepom Vlade RS delujejo že od leta 1993. Izvajanje pouka poteka po mednarodnem kurikulu (IBO) mednarodne neprofitne organizacije, s sedežem v Ženevi.
K 5. členu

Člen obravnava status listin o deloma ali v celoti opravljenem izobraževanju, ki jih izdajo mednarodne šole. V skladu z 2. členom Zakona o vrednotenju in priznavanju izobraževanja (Uradni list RS, št. 87/11, 97/11 – popr. in 109/12, v nadaljevanju: ZVPI) je listina o deloma opravljenem izobraževanju listina, s katero imetnik izkazuje opravljen del izobraževalnega programa za pridobitev listine o v celoti opravljenem izobraževanju, opravljenih razredih, letnikih itn. Listina o v celoti opravljenem izobraževanju pa je listina, s katero imetnik izkazuje uspešno zaključen izobraževalni program. Ker so tovrstne listine, ki jih izdajo mednarodne šole, tuje listine po 2. členu ZVPI, so podvržene postopkom vrednotenja in priznavanja v skladu z določbami zakona, ki ureja vrednotenje in priznavanje. V skladu s 6. členom navedenega zakona se v postopku vrednotenja pri ENIC/NARICU izda mnenje, ki je informativno-svetovalne narave. V postopku priznavanja izobraževanja pa se odloči o posameznikovi pravici do dostopa, prijave in obravnave v postopkih vpisa pri nadaljevanju izobraževanja na izobraževalni instituciji v Republiki Sloveniji. Izobraževalna institucija na podlagi odločbe in na podlagi predpisov, ki v Republiki Sloveniji urejajo vpise, prestope oziroma prehode med izobraževalnimi programi, ugotovi izpolnjevanje vpisnih pogojev oziroma pogojev za prehod v izobraževalni program glede na zahtevek imetnika listine (10. člen ZVPI). Ker zakon predvideva izjeme, ki so določene z drugimi predpisi, se zgoraj navedeno ne nanaša na vključitev otrok s tujimi listinami v osnovne šole. V skladu s tretjim odstavkom 44. člena Zakona o osnovni šoli (Uradni list RS, št. 81/06 – uradno prečiščeno besedilo, 102/07, 107/10, 87/11, 40/12 – ZUJF in 63/13, v nadaljevanju: ZOsn) pa v primeru vpisa oziroma vključitve šoloobveznih otrok s tujimi listinami o izobraževanju v osnovnošolsko izobraževanje v Republiki Sloveniji, osnovna šola na podlagi dokazil ugotovi, v kateri razred se bo otrok vključil. Pri tem šola upošteva predložena dokazila o predhodnem izobraževanju in starost otroka. Šola pri vključitvi otroka lahko upošteva tudi njegovo poznavanje slovenskega jezika. Šola učencu ob vpisu oziroma vključitvi izda potrdilo o šolanju.
Poleg zgoraj navedenega slednja izjema velja za listine, ki jih izdajo javne šole, ki izvajajo program IB v obliki programa mednarodne šole in mednarodne mature. V skladu s 4. členom Zakona o gimnazijah (Uradni list RS, 1/07 – uradno prečiščeno besedilo, v nadaljevanju besedila: ZGim) lahko gimnazije v soglasju z ministrom, pristojnim za izobraževanje, izvajajo mednarodno maturo, ki je enakovredna maturi po ZGim. V skladu z 8. členom Pravilnika o izvajanju programa mednarodne mature (Uradni list RS, št. 67/04 in 44/08) je diploma o opravljeni mednarodni maturi, ki jo dijakom, ki so uspešno opravili mednarodno maturo, izda IBO, enakovredna spričevalu o splošni maturi. Za vpis v visokošolski študij oziroma uveljavljanje drugih zakonskih pravic, šola na zahtevo dijaka na podlagi potrdila (certifikata) o uspehu pri mednarodni maturi, ki ga izda IBO, izda obvestilo o uspehu pri mednarodni maturi, v katerem so ocene iz maturitetnih predmetov pretvorjene v slovensko ocenjevalno lestvico ter določen splošni uspeh v skladu z 9. členom tega pravilnika.
Navedena izjema velja tudi za listine evropskih šol, za katere se uporablja 5. člen Zakona o ratifikaciji Konvencije o statutu evropskih šol (Uradni list RS – Mednarodne pogodbe, št. 14/04).
K 6. členu

V tem členu je določena obveznost za mednarodne osnovne šole, da v svoj program vključijo minimalno število ur slovenščine na posamezno šolsko leto. Navedena obveznost velja samo za osnovne šole glede na dejstvo, da je na podlagi predpisov Republike Slovenije osnovnošolsko izobraževanje obvezno. Člen določa razliko med učenci, ki so slovenski državljani in učenci, ki so tuji državljani. Tako je za učence, ki so slovenski državljani, predviden pouk slovenščine v obsegu najmanj 70. ur na posamezno šolsko leto, medtem ko je za tuje državljane predviden pouk slovenščine v obsegu najmanj 35. ur na posamezno šolsko leto v okviru programa Slovenščina kot drugi in tuji jezik na osnovni ravni, ki obsega drugo in tretjo raven SEJO (zgornjo A2 in B1), tj. na meji med osnovnim in samostojnim uporabnikom jezika.
K 7. členu

Ustanovitelj mednarodnega vrtca oziroma mednarodne šole je dolžan pred začetkom izvajanja programa mednarodnega vrtca oziroma mednarodne šole in pred vpisom v register mednarodnih vrtcev in mednarodnih šol vložiti vlogo za ugotovitev izpolnjevanja pogoja iz  drugega odstavka 2. člena tega zakona. Vlogo je potrebno vložiti Zavodu Republike Slovenije za šolstvo, skupaj s programom mednarodnega vrtca oziroma mednarodne šole. Pristojni javni zavod je dolžan izdati mnenje, iz katerega mora biti razvidno, ali cilji izobraževalnih programov mednarodnih vrtcev in mednarodnih šol niso v nasprotju s cilji, naštetimi v drugem odstavku 2. člena ZOFVI.
K 8. členu

Na podlagi drugega odstavka 54. člena Ustave RS (Uradni list RS, Uradni list RS, št. 33/91–I, 42/97 – UZS68, 66/00 – UZ80, 24/03 – UZ3a, 47, 68, 69/04 – UZ14, 69/04 – UZ43, 69/04 – UZ50, 68/06 – UZ121,140,143, 47/13 – UZ148 in 47/13 – UZ90,97,99) starši imajo pravico in dolžnost vzdrževati, izobraževati in vzgajati svoje otroke. Nadalje je v drugem odstavku 57. člena Ustave RS določeno, da je osnovnošolsko izobraževanje obvezno. V skladu s 4. členom ZOsn pa starši, skrbniki in druge osebe, pri katerih je otrok v oskrbi, morajo zagotoviti, da njihov otrok izpolni osnovnošolsko obveznost. Glede na navedeno je tako dolžnost staršev, skrbnikov in drugih oseb, pri katerih je otrok v oskrbi, da osnovni šoli v šolskem okolišu, v katerem otrok stalno ali začasno prebiva, predložijo potrdilo o vpisu otroka v mednarodno šolo. S tem starši, skrbniki in druge osebe, pri katerih je otrok v oskrbi, izpolnijo zahtevo iz 4. člena ZOsn. Ta člen se nanaša tudi na tuje državljane, saj je v 10. členu ZOsn določeno, da otroci, ki so tuji državljani oziroma osebe brez državljanstva in prebivajo v Republiki Sloveniji, imajo pravico do obveznega osnovnošolskega izobraževanja pod enakimi pogoji kot državljani Republike Slovenije.
K 9. členu

Pred začetkom delovanja mednarodnega vrtca oziroma mednarodne šole morajo osebe, ki so pooblaščene za zastopanje mednarodnega vrtca oziroma mednarodne šole, vložiti predlog za vpis v register mednarodnih vrtcev in mednarodnih šol, ki ga vodi ministrstvo, pristojno za izobraževanje. Z določbo se opredeljuje postopek vpisa mednarodnega vrtca oziroma mednarodne šole v register. Vpeljuje se poseben register, v katerega se vpisuje mednarodne vrtce in mednarodne šole, ki želijo izvajati programe na območju Republike Slovenije. V določbi so našteti vsi podatki, ki se vpišejo v register. Pooblaščena oseba za zastopanje mednarodnega vrtca oziroma mednarodne šole bo vložila predlog na predpisanem obrazcu, ki bo vseboval vse podatke, ki se bodo vpisali v register. Ker gre v postopku za odločanje o pravici mednarodnega vrtca oziroma mednarodne šole, da se vpiše v register, se o vpisu v register odloča z izdajo odločbe, ki predstavlja dovoljenje za začetek delovanja mednarodnega vrtca oziroma mednarodne šole. Postopek vpisa v register in izbrisa iz registra bo podrobneje urejen še s podzakonskim predpisom, ki ga bo izdal minister. 
K 10. členu

V tem členu so določeni razlogi, na podlagi katerih se iz registra izbriše mednarodni vrtec ali mednarodna šola, in sicer prenehanje izvajanja dejavnosti na območju RS ali neizpolnjevanje pogojev, ki so bili izkazani ob vpisu v register, tj. program ni priznan kot javno veljaven v državi izvora oziroma je v nasprotju z navedenimi cilji vzgoje in izobraževanja iz drugega odstavka 2. člena tega zakona.

K 11. členu

V tem členu je določeno, da nadzor nad izpolnjevanjem pogoja iz drugega odstavka 2. člena zakona, ki se nanaša na cilje vzgoje in izobraževanja iz 2.člena ZOFVI, izvaja inšpektor, pristojen za šolstvo. Glede na navedeno se za postopek nadzora (redni, izredni nadzor), smiselno uporabljajo določbe veljavnega Zakona o šolski inšpekciji. V členu je navedena tudi pravica in dolžnost pristojnega inšpektorja, da v primeru ugotovitve zgoraj navedene kršitve ministru, pristojnemu za izobraževanje, predlaga izbris mednarodnega vrtca oziroma mednarodne šole iz registra mednarodnih vrtcev in mednarodnih šol.
K 12. členu

Ta člen predstavlja podlago za sofinanciranje programa evropske šole, ki se izvaja znotraj javnega vzgojno-izobraževalnega zavoda, iz javnih sredstev. V zvezi s tem je potrebno poudariti, da je Republika Slovenija članica Evropske unije ter podpisnica Konvencije o statutu Evropskih šol, v kateri je uvodoma navedeno, da se bodo države pogodbenice prizadevale zagotoviti skupno izobraževanje otrok osebja evropskih institucij. Financiranje evropskih šol je v popolni pristojnosti države gostiteljice. Evropska komisija prispeva za učence kategorije I, ki so otroci osebja agencije, za ostale kategorije otrok se lahko uvede šolnina. Evropska šola mora pokriti Evropskim šolam tudi vse stroške, ki nastanejo z opravljanjem mature. Pravila v zvezi s finančnim prispevkom za evropske šole tipa II so opredeljena v Sklepu Evropske komisije (Commission Decision) št. C(2013) 4886 z dne 1. 8. 2013. Evropska šola je upravičena do finančnega prispevka Evropske komisije glede na število vključenih otrok staršev, ki delajo v ustrezni evropski instituciji. Izračun prispevka Evropske komisije po učencu temelji na dodatku za šolanje, ki je opredeljen v 3. členu VII. aneksa Kadrovskih predpisov za uradnike in pogojih za zaposlitev drugih uslužbencev Skupnosti (Staff Regulations of officials and the Conditions of Employment of other servants of the Community).

K 13. členu

S tem členom se daje podlaga za sofinanciranje IB programa, ki se izvaja znotraj javnih šol, iz javnih sredstev. IB program se že izvaja v javni osnovni šoli in javnih srednjih šolah in je bilo v zvezi z navedenim smiselno določiti zakonsko podlago za delovanje navedenega programa znotraj javnih šol. Poleg navedenega se zakonsko določi še sofinanciranje tega programa, ki so ga do sedaj urejali obstoječi sklepi ministra, pristojnega za izobraževanje.

Z omenjenim členom se ta program, ki se že izvaja v Republiki Sloveniji, umešča v sistem izvajanja programov mednarodnih vrtcev in mednarodnih šol oziroma ter se ohranja obstoječi sistem sofinanciranja, ki je posebej določen za mednarodni program na osnovnošolski ravni, mednarodni program na srednješolski ravni in program mednarodne mature. Program mednarodnega vrtca pa se ne sofinancira iz javnih sredstev in ga starši plačujejo v celoti.

K 14. členu

Glede na to, da nekateri mednarodni vrtci oziroma mednarodne šole že izvajajo programe mednarodnih vrtcev oziroma mednarodnih šol na območju Republike Slovenije, se v tem členu določi izjema od 7. in 9. člena tega zakona, ki narekujeta, da mednarodni vrtci oziroma mednarodne šole lahko začnejo izvajati svoj program šele ob pridobitvi pozitivnega mnenja iz 7. člena tega zakona in po vpisu v register mednarodnih vrtcev in mednarodnih šol. V skladu s tem členom se mednarodnim vrtcem oziroma mednarodnim šolam, ki že delujejo na območju Republike Slovenije, omogoči vpis v register mednarodnih vrtcev in mednarodnih šol tudi brez predložitve mnenja pristojnega javnega zavoda iz 7. člena tega zakona ob pogoju, da ga predložijo najpozneje do 1. septembra 2017.

K 15. členu

Minister, pristojen za izobraževanje, bo najpozneje v roku treh mesecev pred začetkom izvajanja programa določil metodologijo za sofinanciranje programa evropske šole, ki pa bo odvisna od trenutnih proračunskih zmožnosti, števila vpisanih učencev oziroma dijakov ter prostorskih pogojev. 
K 16. členu

Člen določa rok za izdajo pravilnika, ki bo podrobneje določal postopek vpisa in izbrisa v register mednarodnih vrtcev in mednarodnih šol.

K 17. členu

V členu je določen rok za sprejetje meril za vpis učencev oziroma dijakov v program IB. Navedena merila samostojno oblikujejo šole v skladu z obstoječim programom. Glede na dejstvo, da sta program mednarodne šole in program mednarodne mature, ki se izvajajo v javnih šolah, sofinancirana iz državnega proračuna, se merila določijo ob soglasju ministra, pristojnega za izobraževanje.

K 18. členu

Na območju Republike Slovenije že dalj časa delujejo mednarodni vrtci in mednarodne šole, ki se zaradi pravne praznine na tem področju niso mogli vpisati v register pri ministrstvu, pristojnem za izobraževanje. S pravno podlago, ki jo prinaša predlagani zakon, se bodo mednarodni vrtci in mednarodne šole, ki na dan uveljavitve tega zakona že delujejo v Republiki Sloveniji, lahko vpisali v register šele, ko minister sprejme podzakonski predpis, s katerim bo podrobneje urejena oblika registra mednarodnih vrtcev in mednarodnih šol in določen natančnejši postopek vpisa. Po sprejetju tega podzakonskega predpisa bodo morali mednarodni vrtci oziroma mednarodne šole v 30. dneh pri ministrstvu, pristojnem za izobraževanje, vložiti predlog za vpis v register, sicer se bo štelo, da opravljajo dejavnost v nasprotju z veljavnim zakonom. 

K 19. členu

Člen določa začetek veljavnosti in začetek uporabe določb tega zakona.

